Verð hlutabréfa í Kauphöllinni hefur lækkað mikið í öllum félögum á markaði í dag. Einnig hefur orðið vart við lækkun í Bandaríkjunum og Evrópu sem rakin er til yfirvofandi gjaldþrots kínversks fasteignafélags. Greinandi segir að smæð markaðarins hér á landi og kosningaskjálfti ýti enn frekar undir lækkun hér.
Það sem af er degi hafa tölurnar verið rauðar í Kauphöllinni. Úrvalsvísitlan hefur lækkað um 3,4 prósent í dag og um 5,6 prósent í liðinni viku. Undanfarna sex mánuði hefur hún hækkað sem nemur 13,3 prósentum. Verð hlutabréfa féll í Kauphöllinni í Hong Kong í morgun. Ástæða þess er afar erfið skuldastaða kínverska fasteignarisans Evergrande.
Stjórnendur fyrirtækisins hafa lýst því yfir að það gæti stefnt í gjaldþrot en fyrirtækið hefur átt í vandræðum með að greiða af skuldum og með vexti af skuldaskjölum. Lækkunin hér á landi skýrist aðallega af komandi kosningum að mati Snorra Jakobssonar, hagfræðings og greinanda hjá Jakobsson capital.
Það hafa verið mjög miklar lækkanir í dag og vissulega er einhver titringur út af kosningum. Menn eru hræddir við útgjaldavöxt og mögulega vaxtahækkanir og svo framvegis. Svo eru líka lækkanir aðeins erlendis. Það hafa verið gríðarlegar hækkanir og mikill hagvöxtur í Kína og það er einhver titringur þar sem smitast til Evrópu og Bandaríkjanna.
Hann segir að markaðurinn hér sé kvikari en aðrir markaðir vegna smæðar sinnar.
Þetta er mun dramatískara hérna heima. Það er vegna þess að það skortir dýpt og virkni á íslenska markaði. Ef við horfum til lengri tíma þá má rökstyðja það að hlutabréfaverð ætti að hækka einfaldlega vegna þess að ef við horfum á hrávöruverð og verðbólgu alls staðar í heiminum þá erum við að sjá hana vaxa gríðarlega. Eins og verðbólgu í Þýskalandi 3,9 prósent sem er land stöðugleikans, þar er verðbólga næstum því jafn há eins og hér og einhvers staðar verða menn að ávaxta peningana, annars brenna þeir upp á verðbólgubáli.
Hlutabréf í öllum félögum í Kauphöllinni hafa fallið töluvert í verði í morgun. Erfið skuldastaða kínversks fasteignarisa hefur valdið lækkunum víða á Vesturlöndum. Kosningaskjálfti og smæð markaðarins veldur enn meiri lækkun hér.